Nos Johannes de Novo Castro super Lacum, Lausannensis dyocesis, prepositus ecclesie Cabilonensis, curator Rolini, quondam filii Amedei, fratris mei, domini de Novo Castro, et Richardus, frater ejus, notum facimus universis presentes litteras inspecturis quod, cum dominus Rolinus, nepos noster, fecisset fidelitatem excellentissimo principi Rodulpho, Dei gratia Romanorum regi et semper augusto, et ab eo recepisset in feudum castrum et villam de Novo Castro super [Lacum], Lausannensis dyocesis, cum omnibus juribus, pertinenciis et appendiciis et aliis ad dictum castrum et villam pertinentibus, quocumque nomine censeantur, prout Amedeus, pater dicti Rolini, et ejus predecessores predicta omnia et singula a Romano imperio in feudum hactenus tenuerant, idem Rolinus, de mandato et voluntate predicti principis excellentissimi Rodulphi, Dei gratia Romanorum regis semper augusti, auctoritate sibi a nobis quoad hoc prestita, nomine curatoris, super predictis Castro Novo et villa cum omnibus juribus et pertinenciis, prout superius expressum est, fecit fidelitatem et homagium nobili viro domino Johanni de Cabilone, domino de Arlato, et predicta prout superius sunt expressa cepit in feudum ab eodem. In cujus rei testimonium, nos Johannes, curator, et Richardus, frater ejus, sigilla nostra presentibus litteris duximus apponenda. Actum et datum anno Domini Mº CC octogesimo octavo, mense septembris.